冰井
作者：蕭磐
朝代：宋

paragraphs: 冰井曷無水，爲與火山對。
真宰福梧人，命名適相配。
炎炎火之性，所至能爲害。
冰焉壓其氣，轉否還高泰。
祥光每發時，州人同福賚。
乃至井若冰，其義故有在。
我來酌冰井，其美同沆瀣。
初疑蓬島脈，又雅林泉派。
井竇倘依然，古基盡亡昧。
半爲土烟沒，半爲石缺壞。
于時初下車，未暇整頹潰。
州城百舍敝，締創豈容怠。
舊者爲之新，露者爲之蓋。
卑污易以高，狹小易以大。
於公無所侵，於私無所貸。
一誠與規畫，黽勉及三載。
始來想井基，指示經數輩。
引繩取其直，立標正其界。
開鑿三尺餘，適與古基會。
西偏甃堅完，界不差井怪。
三隅彷彿見，磚師且徐綴。
此井信有神，州人亦嗟怪。
井前爲開池，引水成溝澮。
所防三伏天，飲者成羣隊。
井名未磨滅，自我發沉晦。
□□□□□，所慮規模隘。
塹崖基坎穴，伐木除荒穢。
裝點自天成，可爲州勝概。
碧塘寺之腹，青山寺之背。
環翠既控引，泉水亦襟带。
三寶雜裝嚴，七寶舊豪邁。
對面瞻神霄，出門遠闤闠。
登臨益增價，顧盼無凡態。
往往市人來，如在瓊壺內。
往往士人來，如出塵籠外。
我常引客至，五馬隨雙旆。
暫脫簿領巾，忽然無障礙。
怡神八極遠，濯體清風快。
臨池似山澗，酩酊常所戒。
屢作謝公遊，敢望蒼生待。
雖無異政績，薄有循良最。
寄語此冰泉，爲我留遺愛。